બ્રાઝિલ સહિત દક્ષિણ અમેરિકા ખંડમાં ફેલાયેલા એમેઝોનના જંગલો એકથી એક ચડિયાતી અજાયબીઓથી ભરાયેલા છે. આ અજાયબીનો લેટેસ્ટ પુરાવો એક નદી દ્વારા મળી આવ્યો છે. પેરુમાંથી સંશોધકોને એક નદી મળી આવી છે, જેનું પાણી અત્યંત ગરમ છે. એટલું બધું ગરમ કે કોઈ વ્યક્તિ તેમાં હાથ બોળે તો ઉકાળી નાખે. આ નદી અંદાજે ૭૦-૮૦ ફીટ પહોળી અને વીસેક ફીટ ઊંડી છે. લંબાઈ હાલની ગણતરી પ્રમાણે સાતેક કિલોમીટર છે. આ નદીનું તાપમાન અલગ અલગ સ્થળે ૪૯ ડીગ્રી સેન્ટીગ્રેડથી ૯૨ ડીગ્રી સુધીનું નોંધાયુ છે.